Man se stryd vir vrou wat wéér op nierskenking wagBraam Blom en sy vrou, Belinda, wat ŉ nier benodig. Hy het van die Netcare Jakaranda-hospitaal in Pretoria tot by die Netcare Christiaan Barnard-gedenkhospitaal, Kaapstad, in 21 dae fietsgery om mense aan te spoor om orgaanskenkers te word. Braam het in 2012 ŉ nier aan sy vrou geskenk, maar sy het nou weer een nodig. Foto: Elsabé Brits ŉ Myningenieur (53) van Pretoria het al die pad van dié stad na Kaapstad fietsgery om mense aan te spoor om orgaanskenkers te word, omdat sy vrou (48) een van die duisende mense is wat ŉ nier nodig het. En dié man het self net een nier. Braam Blom het Maandagoggend by die Netcare Christiaan Barnard-gedenkhospitaal aangekom nadat hy en sy dogter Bernadine (21) op 21 November by die Netcare Jakaranda-hospitaal vertrek het. Blom se vrou, Belinda, vertel haar man het in 2012 een van sy niere aan haar geskenk. Maar twee jaar later het haar liggaam dié nier begin verwerp. Sy ontvang nou weer soos voor dié oorplanting drie keer ŉ week dialise en sy hoop op ŉ tweede oorplanting. Sy was Maandag in Kaapstad om hom aan die einde van sy reis te verwelkom en het ook hier dialise ontvang. “Ek was baie lank depressief nadat my man se nier wat ek ontvang het, probleme gegee het. Omdat ŉ mens ŉ tweede kans op ŉ lewe kry en dan werk dit nie, maar nou probeer ek positief wees. Ek probeer my humorsin behou,” vertel sy. Braam vertel hy het twee maande gelede besluit, nadat sy vrou weer eens in die hospitaal was, om iets positiefs te doen, so het die idee om “Ride for Hope” begin. “Dalk kan ek iets doen om die waglys korter te maak, al is dit nie net vir haar nie, maar ook vir ander mense. Dit het wonderlik verloop, ek het nie eens ŉ pap wiel gehad nie, nie een insident nie,” vertel hy. Barnard, Bernadine, Braam en Belinda Blom. Braam het van die Netcare Jakaranda-hospitaal in Pretoria tot by die Netcare Christiaan Barnard-gedenkhospitaal in Kaapstad, in 21 dae fietsgery om mense aan te spoor om orgaanskenkers te word. Braam het in 2012 ŉ nier aan sy vrou geskenk, maar sy het nou weer een nodig. Foto: Elsabé Brits Veral in die Karoo is hulle gul ontvang. Mense het ook ente saam met hom gery op hulle fietse. “Dit is absoluut frustrerend om so te wag, ŉ mens gaan op en af die hele tyd,” vertel hy. Braam het 1 850 km ver gery, terwyl hulle dogter Bernadine gesorg het dat hy goed eet. Sy het ook die steunvoertuig bestuur. Hulle seun Barnard het die laaste ent saamgery. “Die eerste dag van die tog was baie moeiliker as die laaste een,” vertel hy. Belinda sê sy het deur die jare gesukkel met hoë bloeddruk en uiteindelik het haar een nier glad nie funksioneer nie en die ander een net 4%. “Ek het nou drie niere en nie een werk nie,” sê sy. Samantha Nicholls van die Orgaanskenkervereniging het gesê daar is sowat 8 000 mense in Suid-Afrika wat tans dialise ontvang en 1 300 mense is op die waglys om ŉ orgaan te kry. Dit is gratis om ŉ orgaanskenker te word en ook uiteindelik organe en weefsel te skenk. Lees meer by https://www.odf.org.za/